
Определение №71/14.02.2023 по ч. нак. д. №86/2023 на ВКС, НК, III н.о., докладвано от съдия Бонка Янкова
 


	
	О П Р Е Д Е Л Е Н И Е	
		
	№ 71	
		
	гр. София, 14 февруари 2023 г.	
		
	 Върховният касационен съд на Република България, трето наказателно отделение, в закрито заседание на четиринадесети февруари, две хиляди двадесет и трета година, в състав:	
		
	 ПРЕДСЕДАТЕЛ: БЛАГА ИВАНОВА 	
		
	 ЧЛЕНОВЕ: НЕВЕНА ГРОЗЕВА 	
		
	 БОНКА ЯНКОВА 	
		
	 при становището на прокурор от ВКП Антоанета Близнакова, като разгледа докладваното от съдия Янкова частно наказателно дело № 86/2023г., за да се произнесе взе предвид следното: 	
		
	 Производството е с правно основание чл. 43, т. 1 от НПК.	
		
	 Образувано е по постъпило разпореждане на съдията - докладчик по НОХД № 18176/2019 г. по описа на РС София, с което е прекратено съдебното производство и делото е изпратено на ВКС за определяне на друг, еднакъв по степен съд.	
		
	 Прокурорът от ВКП е изразил становище, че са налице основанията на чл. 43, т. 1 от НПК за изпращане на делото за разглеждането му на друг, еднакъв по степен съд - РС Добрич или /с оглед служебното качество на св.П Н./ на друг, еднакъв по степен съд от съседен на съдебния район на РС Добрич. 	
		
	 Върховният касационен съд, за да се произнесе съобрази следното: 	
		
	 Производството по НОХД № 18176/2019 г. по описа на РС София е образувано по внесен обвинителен акт срещу Т. Т. А., за престъпление по чл. 286, ал. 1 от НПК. По делото са проведени разпоредително заседание – на 15.07.2020г и съдебно заседание – на 09.03.2022г., с разпит на подсъдимия, на двама от тримата свидетели по списъка към обвинителния акт и на вещите лица. С протокол от 15.12.2022г. делото е преразпределено на друг съдия–докладчик, който констатирал предпоставките на чл. 43, т. 1 от НПК, прекратил съдебното производство и изпратил делото на ВКС за определяне на друг, еднакъв по степен съд, който да разгледа делото.	
		
	 Разпоредбата на чл. 43, т. 1 от НПК допуска отклонение от правилата на местната подсъдност по чл. 36 от НПК, когато много обвиняеми или свидетели живеят в района на другия съд. В случая, от материалите е видно, че обвиняемият, тримата свидетели и единия от двамата експерти, са с адреси в [населено място], а в хода на процеса и вторият експерт е променил местопребиваването си от [населено място] в [населено място]. Следователно, в конкретния случай, всички участници в наказателния процес са с местоживеене в района на [населено място], респективно живеят извън района на местно компетентния, по правилата на чл. 36 от НПК съд – РС София, което обосновава приложението на нормата на чл. 43, т. 1 от НПК. 	
		
	 Вярно е, че делото е прието и разгледано от предходния състав на РС София, но съдията - докладчик, на когото същото е било разпределено не е лишен от възможността и задължението да обсъди отново всички въпроси, свързани с подсъдността. При горепосочената хронология и за да се гарантира приключване на делото в разумен срок, да се постигне процесуална икономия и главно да се сведат до минимум затрудненията за участниците в наказателния процес, съставляващи преследваните с отклонението от общата подсъдност цели, ВКС намира, че са налице основания за промяна на местната подсъдност. 	
		
	 При определяне на другия, еднакъв по степен съд, на който да се възложи делото за разглеждане, ВКС съобрази данните по делото, служебното качество на св.П.Н., включително и приложеното към материалите Определение № 69/23.05.2018г. по частно наказателно дело № 478/2018г. на второ н. о на ВКС, с което е променена местната подсъдност по дело със сходна на настоящата фактология. Комплексната преценка го мотивира да приеме, че с оглед продължителността на процеса и за обезпечаване своевременното му приключване, разглеждането на делото следва да бъде възложено на еднакъв по степен съд, в друг съдебен район, а именно РС Варна, отстоящ достатъчно близо до [населено място] за да осигури и целените занижени финансови разходи. 	
		
	 Водим от горното и на основание чл. 43, т. 1 от НПК, ВКС, ІII НО,	
		
	 О П Р Е Д Е Л И:	
		
	 ИЗПРАЩА прекратеното НОХД № 18176/2019 г. по описа на РС София за разглеждане от РС – Варна.	
		
	 Препис от определението да се изпрати на Районен съд – София, за сведение.	
		
	 Определението не подлежи на обжалване.	
		
	 ПРЕДСЕДАТЕЛ: 	
		
	 ЧЛЕНОВЕ: 	

